钦定古今图书集成/理学汇编/学行典/第133卷 > 书经 > 《虞书大禹谟》
## 钦定古今图书集成/理学汇编/学行典/第133卷 > 书经 > 《虞书大禹谟》

人心惟危，道心惟微。惟精惟一，允执厥中。

〈蔡传〉精以察之，而不杂形气之私；一以守之而纯乎义理之正，道心常为之主，而人心听命焉，则危者安，微者著，动静云为，自无过不及之差，而信能执其中矣。〈大全〉问“‘精一’。程子曰：‘精是精。别此二者，一是守之固’。伊川云：‘惟精惟一’，所以至之；‘允执厥中，所以行之’。”问：“‘既曰‘精一’，何必云‘执中’？”曰：“允’字有道理。‘惟精惟一’，则信乎能执其中也。自尧舜以来所传，未有他议论，圣人心法，无以易此。经中此意极多，所谓‘择善而固执之’，择善则惟精也，固执则惟一也。又如‘择乎《中庸》，是精得一善则拳拳服膺而弗失’”，是一。又如“博学、审问、慎思、明辨皆惟精”，笃行又是惟一；明善是惟精，诚身便是惟一。《大学》致知格物，非惟精不可能，诚意则惟一矣。孟子以后失其传，亦只是失此。勉斋黄氏曰：“凡一念之发，必察其发于形气乎，发于义理乎。发于形气则摧折之，发于义理则扩充之。如是则精之事得矣。”又从而坚持固执，念念不忘，使前之扩充者常昭著光明，前之摧折者必潜遁退听而至于无也。此一之事也，既精且一，则心之所发，身之所为，无不合乎中矣。